b'\n_START_ARTICLE_\nReykjahl\xc3\xad\xc3\xb0\n_START_SECTION_\nHist\xc3\xb2ria\n_START_PARAGRAPH_\nDurant els famosos incendis de M\xc3\xbdvatn, causats per l\'erupci\xc3\xb3 del volc\xc3\xa0 proper Krafla l\'any 1729, el poble va ser destru\xc3\xaft per un corrent de lava. Tanmateix, els habitants del poble es van salvar quan el flux de lava es va aturar davant de l\'esgl\xc3\xa9sia, que en va sortir indemne. Tot es va deure, presumptament, a les oracions del sacerdot de poble. L\'esgl\xc3\xa9sia encara \xc3\xa9s all\xc3\xa0, tot i que va ser reconstru\xc3\xafda sobre els seus ciments originals l\'any 1876 i al 1962.\n_START_SECTION_\nLlocs d\'inter\xc3\xa8s\n_START_PARAGRAPH_\nDes de Reykjahl\xc3\xad\xc3\xb0, es pot accedir a molts llocs d\'inter\xc3\xa8s, especialment Krafla. El volc\xc3\xa0 va entrar en erupci\xc3\xb3 per \xc3\xbaltim cop l\'any 1984, per\xc3\xb2 encara s\'hi pot veure el vapor d\'un camp de lava t\xc3\xa8bia i deus de sofre. No gaire lluny, hi ha el cr\xc3\xa0ter V\xc3\xadti (que significa "infern" en island\xc3\xa8s), per\xc3\xb2 actualment mostra un aspecte m\xc3\xa9s inofensiu, amb un llac blau al fons. En la seva aparent tranquil\xc2\xb7litat s\'hi amaga el fet que la seva \xc3\xbaltima erupci\xc3\xb3 va ser l\'any 1976._NEWLINE_Altres llocs interessants es troben en el llac mateix, com el volc\xc3\xa0 Hverfjall, els pseudo-cr\xc3\xa0ters de Sk\xc3\xbatussta\xc3\xb0ir i Dimmuborgir (una estranya formaci\xc3\xb3 de lava)._NEWLINE_Un aeroport local facilita el turisme durant l\'estiu._NEWLINE_Una planta d\'extracci\xc3\xb3 i processament de diatomita\xc2\xa0va ser un dels motors principals en l\'economia local fins al 2004, quan es va tancar.'